Document ID: /roh_data/filtered/fineweb-2-filterrobots_roh.jsonl.gz/27434

Informationen Coronavirus
Infurmaziuns coronavirus
Informazioni coronavirus
Glindesdi, ils 11 da matg 2020, ha il COVID Care Team sut l’egida da l’Uffizi da sanadad Grischun, sustegnì da persunal medicinal spezialisà e da la protecziun civila, puspè reprendì sia lavur da contact tracing. La finamira è l’accumpagnament da las pazientas e dals pazients ch’èn isolads ed en quarantina sco era la retrofastisaziun da las chadainas da transmissiun per franar vinavant il coronavirus.
Ulteriuras infurmaziuns per persunas, ch’èn isoladas pervia da la malsogna COVID-19 u che ston star en quarantina suenter avair gì contact cun ina persuna malsauna.
Per tegnair sut controlla l’epidemia e per qua tras na betg surchargiar ils ospitals ston tut ils cas da suspect vegnir testads ed isolads sco era las persunas da contact ston vegnir messas sut quarantina. Per cuntanscher quai sto mintga nova infecziun vegnir repersequitada per uschia pudair eruir las persunas da contact: Nua è la persuna stada ils ultims dis, cun tgi ha ella gì stretg contact, tgi ha ella eventualmain pudì infectar? La retrofastisaziun da las chadainas da transmissiun – l’uschenumnà contact tracing – è centrala per impedir novas infecziuns e franar il coronavirus a lunga vista.
La finamira dal contact tracing è da sbassar vinavant il dumber da novas infecziuns e d’al tegnair sin in bass livel las proximas emnas ed ils proxims mais. Be uschia èn ulteriuras schluccadas pussaivlas. Resguardond ils chantuns ha la Confederaziun elavurà in concept per la fasa da limitaziun (Containment) che cumpiglia ils dus suandants pass:
Il COVID Care Team stat sut la direcziun da l’Uffizi da sanadad Grischun e vegn sustegnì da persunal medicinal spezialisà e da la protecziun civila.
Il COVID Care Team prenda mintga di durant l’emna si contact cun las persunas infectadas sco era cun lur persunas da contact. Lur stadi da sanadad vegn eruì ed i vegn examinà, sche las prescripziuns da quarantina e d’isolaziun vegnan respectadas.
Las persunas pertutgadas han era la pussaivladad da dumandar per dapli sustegn en cas da basegn (procurar per rauba dal basegn quotidian, medicaments etc.).
Sco alternativa a la cussegliaziun telefonica pon pazientas e pazients infectads dal COVID-19 e lur persunas da contact far diever da la «Covid Care App Graubünden». L’app noda mintga di cun agid da messadis da push il stadi da sanadad da las persunas pertutgadas. Uschia po il stadi da sanadad vegnir persequità ed en cas da basegn pon mesiras vegnir instradadas.
L’app na dispona betg dad ina funcziun da tracking – ella na registrescha pia betg, nua ch’ina persuna sa chatta – e na rimna era betg ulteriuras datas. Ella garantescha simplamain ina communicaziun effizienta e clera cun tut ils pertutgads
La derasaziun dal nov coronavirus duai restar sut controlla. Perquai stuain nus enconuscher e pudair interrumper las chadainas da transmissiun. L’isolaziun e la quarantina èn duas impurtantas mesiras per cuntanscher questa finamira.
Infurmaziuns davart isolaziun e quarantina
Instrucziuns isolaziun (PDF)
Instrucziuns quarantina (PDF)
Las applicaziuns digitalas pon cumplettar il contact tracing tradiziunal dals chantuns e gidan ad eruir ils contacts da las persunas infectadas da nov. Quai vala spezialmain per las apps dals smartphones che registreschan contacts cun la funcziun da bluetooth. Grazia a bluetooth po vegnir eruì, tgi che ha gì contact cun ina persuna testada positiva.
Tgi che ha gì contact – pli ditg che 15 minutas e cun ina distanza sut 2 meters – cun ina persuna testada positiva, vegn infurmà e supplitgà da telefonar a la infoline coronavirus per sclerir ils proxims pass.
Sch’ina media u in medi considerescha ch’in test da coronavirus saja necessari e sche lez è positiv, vegn ordinà d’ir en isolaziun. Il servetsch medicinal-chantunal infurmescha davart ulteriurs pass.
Il diever da l’app è voluntari e gratuit. Pli bleras persunas ch’installeschan e fan diever da l’app e pli effizient ch’ella sustegna da franar il nov coronavirusnavirus.
L’applicaziun funcziuna a moda decentrala. Quai munta ch’ella na rimna ed arcuna betg datas da persunas e da localisaziun da las utilisadras e dals utilisaders da l’app. Il sistem rimna datas che restan anonimisadas. Nagin na po reconstruir cun tge persuna ch’ins aveva gì contact.
L’app vegn sviluppada da l’Uffizi federal da sanadad publica UFSP en collavuraziun cun l’Uffizi federal d'informatica e telecommunicaziun UFIT sco era cun las Scolas politecnicas federalas da Losanna e da Turitg (SPFL e SPFT). Ella correspunda als basegns d’ina protecziun maximala da la sfera privata.
Fegl cun ils fatgs impurtants: La app Swiss PT gida a franar il coronavirus